ΔΕΛΤΙΟ ΤΥΠΟΥ

Αθήνα, 25/11/2021

Η 25η Νοέμβρη έχει καθιερωθεί σε παγκόσμιο επίπεδο ως η “Μέρα Εξάλειψης της Βίας κατά των Γυναικών”, με επίσημους φορείς, οργανισμούς και οργανώσεις να καλούν σε επαγρύπνηση και δράση. Σύμφωνα με στοιχεία του Οργανισμού Ηνωμένων Εθνών τουλάχιστον μία στις τρεις γυναίκες παγκοσμίως έχει υποστεί βία σε κάποια στιγμή της ζωής της, ενώ σε κάποιες χώρες το ποσοστό αγγίζει το 70%. Με τα φαινόμενα βίας κατά των γυναικών να αποτελούν μάστιγα και την καταπολέμησή τους να συνιστά πρόκληση, η ενδυνάμωση των πολιτικών καταπολέμησης της τοποθετείται ψηλά στην ατζέντα της Ευρωπαϊκής Ένωσης. Απαραίτητη προϋπόθεση για την ανάπτυξη επαρκών και αποτελεσματικών πολιτικών κατά της βίας εναντίον των γυναικών, αλλά και της έμφυλης βίας γενικότερα, αποτελεί η συγκέντρωση ακριβών δεδομένων. Ηγετικό ρόλο σε αυτό το εγχείρημα έχει η EUROSTAT, η οποία ανέλαβε τη διαμόρφωση μίας από κοινού μεθοδολογίας για την υλοποίηση της πανευρωπαϊκής έρευνας υπό τον τίτλο “EU Survey on gender-based violence against women and other forms of inter-personal violence (EU-GBV)” για την καταγραφή και την παρακολούθηση των περιστατικών έμφυλης βίας στα κράτη-μέλη της Ευρωπαϊκής Ένωσης. Το εγχείρημα ξεκίνησε το 2016 και κατά το χρονικό διάστημα μεταξύ των 2017-2019 διεξάχθηκε πιλοτική έρευνα σε 14 κράτη-μέλη.

Σε αυτό το πανευρωπαϊκό εγχείρημα, το Εθνικό Κέντρο Κοινωνικών Ερευνών (ΕΚΚΕ) έχει κομβικό ρόλο, καθώς είναι ο αρμόδιος φορέας της Ελλάδας για την υλοποίηση έρευνας υπό τον τίτλο “EU Survey on Gender-Based violence against women and other forms of inter-personal violence (EU-GBV) in Greece” (“Έρευνα της Ευρωπαϊκής Ένωσης για την έμφυλη βία κατά των γυναικών και άλλες μορφές διαπροσωπικής βίας στην Ελλάδα”). Για την υλοποίηση του συγκεκριμένου έργου το Εθνικό Κέντρο Κοινωνικών Ερευνών (ΕΚΚΕ) έχει ενταθεί στους φορείς του Ελληνικού Στατιστικού Συστήματος (έπειτα από έκδοση σχετικού ΦΕΚ).

Η συγκεκριμένη έρευνα στοχεύει στη μελέτη του ζητήματος της έμφυλης βίας ενάντια στις γυναίκες, όπως και σε άλλες μορφές διαπροσωπικής βίας στην Ελλάδα. Ο ευρύτερος στόχος της είναι να χαρτογραφήσει και να ποσοτικοποιήσει την έκταση εμφάνισης συγκεκριμένων μορφών βίας που αντιμετωπίζουν οι γυναίκες στην Ελλάδα σε μια συγκεκριμένη περίοδο, για παράδειγμα τους περασμένους 12 μήνες, ή/και κατά την διάρκεια της ζωής τους. Ο σκοπός της έρευνας είναι να προσφέρει μια εμπεριστατωμένη, ποιοτική και αξιόπιστη στατιστική καταγραφή με απώτερο στόχο να κατευθυνθεί η ανάπτυξη πολιτικών που επιδιώκουν την εξάλειψη της βίας ενάντια στις γυναίκες και την καταπολέμηση των έμφυλων ανισοτήτων. Συνοπτικά, το έργο στοχεύει να απαντήσει στους βασικούς στόχους, στις θεματικές και τις προτεραιότητες της πρόσκλησης επιχειρώντας, παράλληλα, να καλύψει ένα ιδιαίτερα σημαντικό στατιστικό κενό που έχει υπογραμμιστεί από την Ευρωπαϊκή Ένωση και τα Ηνωμένα Έθνη. Για τις ανάγκες της συγκεκριμένης έρευνας το ερευνητικό προσωπικό του ΕΚΚΕ σχεδίασε και υλοποιεί μία σειρά από επιμέρους δράσεις που αλληλεπιδρούν μεταξύ τους.

Το έργο απευθύνεται μόνο σε γυναίκες και περιλαμβάνει νοικοκυριά στα οποία υπάρχει έστω και μια γυναίκα άνω των 18 ετών. Πληθυσμός στόχος είναι οι γυναίκες ηλικίας 18 - 74 ετών (με βάση την πρακτική της Eurostat και των Ηνωμένων Εθνών). Η έρευνα θα γίνει μέσω CAPI (Computer Assisted Personal Interview). Η μέθοδος δειγματοληψίας είναι πολυσταδιακή τυχαία δειγματοληψία και σε αυτή την διαδικασία θα γίνει η συνεργασία με την ΕΛΣΤΑΤ που θα παρέχει τα δεδομένα για τον εντοπισμό των νοικοκυριών στόχου και την τελική φάση της τυχαίας δειγματοληψίας. Το δείγμα είναι πανελλαδικό και ο τελικός στόχος εκτιμάται σε 11.500 συμπληρωμένα ερωτηματολόγια.

Σημαντική προϋπόθεση για την επίτευξη του καλύτερου δυνατού αποτελέσματος του συνολικού έργου ήταν η εξασφάλιση της συνεργασίας των κατάλληλων φορέων που θα παρείχαν υποστήριξη για συγκεκριμένες δράσεις του έργου. Προς τούτο, εξασφαλίστηκε η συνεργασία της ΕΛΣΤΑΤ για την συνεργασία μέσω της παροχής συγκεκριμένων υπηρεσιών που αφορούν στην κατάρτιση του δείγματος, τη χρησιμοποίηση του κατάλληλου δειγματοληπτικού πλαισίου, τη διαχείριση των δεδομένων που θα παραχθούν και την έκθεση για τα αποτελέσματα και την ποιότητα της έρευνας.

Εξίσου σημαντική ήταν η εξασφάλιση της συνεργασίας του ΚΕΘΙ και της Γενικής Γραμματείας Οικογενειακής Πολιτικής και Ισότητας των δύο Φύλων για την υποστήριξη της έρευνας σε περιφερειακό και εθνικό επίπεδο, την θεσμική στήριξη του έργου και την αξιοποίηση των υποδομών του Υπουργείου για την ενημέρωση των γυναικών και την γενικότερη διάχυση της σχετικής ενημέρωσης.

Η έρευνα για την Έμφυλη Βία ενάντια στις Γυναίκες θα διενεργηθεί εντός του 2022.

Πληροφορίες:

Απόστολος Παπαδόπουλος, Καθηγητής Χαροκοπείου Πανεπιστημίου/ Διευθυντής του Ινστιτούτου Κοινωνικών Ερευνών του ΕΚΚΕ, Επιστημονικά υπεύθυνος Έργου

apapadopoulos@ekke.gr

Αλεξάνδρα Θεοφίλη (ΕΤΠ/ΙΚΕ)

atheofili@ekke.gr